钦定古今图书集成/明伦汇编/交谊典/第044卷 > 《赠答杨焕然》前人
## 钦定古今图书集成/明伦汇编/交谊典/第044卷 > 《赠答杨焕然》前人

诗亡又已久，雅道不复陈。人人握和璧，燕石谁当分。
关中杨夫子，高谊世所闻。十年元尚白，藜藿甘长贫。
有来《河水篇》，四海付斯文。斯文有定在，桓生知子云。
古来知己难，万里犹比邻。千人国中和，要非心所亲。
东楚西南秦，望君劳我神。相逢不得语，别去徒殷勤。
白云不可赠，相思秋复春。